शिल्प की दृष्टि से बावड़ियाँ बहुत ही सुंदर हैं। इनके निर्माण में ईंट व पत्थर की फर्शियों का उपयोग किया गया है। करीब 50-60 फुट गहरी यह बावड़ियाँ आकार में काफी बड़ी हैं। ओरछा से करीब तीन कि.मी. दूर छारद्वारी मंदिर के पास बनी बावड़ी में नीचे उतरने के लिये एक तरफ बड़ी-बड़ी लगभग 6 फुट चौड़ी सीढ़ियाँ बनी हुई हैं। सीढ़ियाँ जहाँ से शुरू होती हैं, वहीं एक बड़ा सा द्वार बना है। इसमें से प्रवेशकर सीढ़ियों के माध्यम से बावड़ी में नीचे उतरा जा सकता है। बावड़ी में कुछ सीढ़ियाँ उतरते ही एक छोटा-सा चौक और उसके तीनों ओर व्यवस्थित दालानों का भी निर्माण करवाया गया है। इन दालानों में राहगीर पानी पीने के बाद विश्राम भी कर सकते थे। भोजन पकाकर भी खा सकते थे। ऊपर से चौकोर आकार में बनी इस बावड़ी के अंदर एक गोलाकार जल कुंड है। कहते हैं कि इस बावड़ी का जल कभी खत्म नहीं होता। सीढ़ियाँ इतनी आरामदायक हैं कि इसमें पशु भी आसानी से 30-40 फुट नीचे उतरकर पानी पी सकते हैं।